אות קין – אז והיום

עם ישראל סובל מזה אלפיים שנה מההאשמה הקולקטיבית של רצח ישו על ידי היהודים, בה בשעה שהוא הומת על ידי רומאי (קרי איטלקי) וגם אם אי אלו יהודים היו מעורבים בהוצאתו להורג של ישו היהודי אין זה משליך על כל היהודים בתקופתו, קל וחומר לדורותיהם עד ימינו. אבל לא צריך להרחיק אלפיים שנה בשביל למצוא דוגמאות להאשמות קולקטיביות.

מזה חצי יובל מודבק אות קין נגד "הימנים" שהם רוצחים, כי עמיר היה ימני ורצח את רבין, אי לכך כל הימנים רוצחים. זאת ועוד, היו עוד כמה ימנים שרצחו פעילי שמאל ואזרחים פלסטינים, וגם זה מצביע על אופיים הרצחני. והא ראיה - אף שמאלני לא רצח ימנים, כלומר השמאלנים אינם רוצחים. כל תלמיד שנה אלף בתורת ההגיון יודע שאין להקיש מכמה פרטים על הכלל, כמו שאין להקיש מכך שאם עשרות או מאות גברים רצחו את נשותיהם - אז כל הגברים, גם השמאלנים, הם רוצחים. אך זה רק מבוא להאשמה החמורה מכולן.

זה כנראה הופך לאופנה, ל- BON TON, שאם אינך משווה את ישראל או לפחות את נתניהו לנאצים, אם אינך מצהיר בכל פורום בינלאומי, במדיה, בכנסת ובכל הזדמנות "שיש תהליכים דומים", כי כך למדת בתיכון, כי כך קראת באיזה עיתון או באיזה ספר, כי כך שמעת מאיזה פרופסור למדע המדינה, אז אתה לא משתייך לאינטליגנציה, ל- "אנשים החושבים", ל- "אלה שבנו את הארץ הזאת כאשר כל האחרים טיפסו על עצים".

אבל אני במקרה התעמקתי בסוגיה הזאת דווקא באוניברסיטה, למדתי אצל אותו הפרופסור, אך הסקתי מסקנות הפוכות, קראתי עשרות ספרי עיון, רומנים ומחזות על התקופה האפילה של עליית הנאציזם, ולדעתי אין ממש כל דמיון. וייתכן שאני טועה, כי להבדיל מהאחרים איני מחזיק את עצמי כיודע הכל, אך דבר אחד אני יודע בודאות שההיסטוריה אינה מדע מדויק ולא חוזרת על עצמה, כי אז היה קל מאוד להימנע מטעויות, ובוודאי שאין מקום לשמח את שונאי ישראל שרק מחכים להזדמנות לצטט עיתון חשוב או פרופסור ידוע כדי לאשש את שנאת היהודים הבוערת בקרבם.

יש אפילו רבים שמסיקים מהניסוי המפורסם של סטנלי מילגרם על ציות לסמכות שיש לגזור גזירה שווה גם לגבי השואה, ואם הגרמנים ביצעו את השואה אז כל עם יכול לעשות זאת. מי שיעיין בספרות מקצועית יודע שאין טענות יותר מופרכות מאלה – די אם נראה איך התנהגו העמים השונים שהיו תחת הכיבוש הנאצי כלפי הכיבוש והשמדת היהודים בשביל להיווכח שאין כל השוואה בין הליטאים, הפולנים והרומנים לצרפתים, לאיטלקים ולדנים.

לא מזמן שלחו לי עוד מאמר "מגוייס" שהתפרסם בעיתון ידוע, שעטוף אמנם במילים יפות אך מונע אולי משנאה עצמית. הוא נותן הפעם פרספקטיבה "חדשה" על השוואת ישראל לגרמניה הנאצית, כי אם תחזור על אותו השקר פעם אחר פעם אולי יהיו כאלה שיאמינו לו. כאשר גל השינאה שפוקד את האינטליגנציה במערב ובקרב חוגים אסלאמים פונדנטליסטים מחלחל גם אצל טובים ונאורים בישראל, מחזאים, סופרים, חברי כנסת, פרופסורים...

ואם בארזים נפלה השלהבת מה יגידו איזובי הקיר? גם מבחינה אקדמית דברי הכותב אינם מבוססים, כי אם הוא משליך על הרג ילד, משפחה או אפילו עשרות פלשתינאים על ישראל כולה זאת כאמור טעות לוגית ממדרגה ראשונה. יש מתי מספר הרבה פחות מאשר בכל מדינה נאורה, בטח לעומת ארצות הברית, אנגליה, צרפת, ארגנטינה או גרמניה, שעושים מעשים איומים, אך זה לא מכתים את ישראל יותר מאשר רצח הילדים בנורבגיה משליך על הנורבגים, רצח הילדים בארצות הברית משליך על האמריקאים, רצח הורים משליך על כל הילדים וכו'.

אם ישראל היתה נאצית או אפילו פשיסטית, "הארץ" לא היה קיים והיא היתה מחסלת את כל הפרופסורים והכתבים הנאורים בעיני עצמם. אם היינו נאצים היינו רוצחים את כל שישה מיליון הפלשתינאים שהיו בשליטתנו כפי שהגרמנים ועוזריהם עשו ליהודים. בכל מלחמות וכיבוש הפלשתינאים מתו אלפי פלשתינאים רובם מחבלים ומיעוטם היו במקומות שמהם נורו טילים על ישראל.

הרג אזרחים בזדון כמעט ולא בוצע, בטח לא בשום יחס למה שהצרפתים עשו באלג'יריה ובהודו סין, האיטלקים באתיופיה ובלוב והאמריקאים בויטנאם, כאשר הם טבחו מאות אלפי אזרחים חפים מפשע. אך מה עם שלושים אלף הפלשתינאים שהרג חוסין בספטמבר השחור וירדן עכשיו מטיפה לנו מוסר על הומניזם? וכמובן אנו זוכרים גם את עוולות הפשיזם בארגנטינה עם עשרות אלפי ה- DESAPARECIDOS, שהם פי כמה ממה שישראל הרגה אי פעם פלשתינאים. אז ארגנטינה נאצית?

בכל 72 שנות המדינה נרצחו על ידי בני בליעל ישראלים כמה עשרות פלסטינים, מעשים שגונו ע"י כמעט כל שכבות הציבור, וע"י רשויות ישראל שדנו את הפושעים, לעומת מיליונים שנרצחו ע"י הטרור האסלמי הפונדמנטליסטי. אך ישראלים ממשיכים להשוות את הטרור היהודי לאסלאמי, שנתמך על ידי מדינות כאיראן, אפגניסטן, סוריה, לוב, שלא לדבר על החמאס בעזה, הרשות בגדה בימי ערפאת, כמו גם בימי המופתי ידיד היטלר.

בספר שלי "הרפובליקה השניה של ישראל" אני מתייחס באריכות לסוגיה זאת במסה על גזענות. זה הרבה יותר מדעי ממה שנכתב במאמר ההוא. אני איש האמצע, לא פונדמנטליסט פוסט ציוני חדור שנאה עצמית, לא פונדמנטליסט כהניסט גזען, אני דוגל בדרך הביניים האריסטוטלינית וכך לימדתי את הסטודנטים שלי במשך עשור.

אבל אני ממשיך לאהוב את כולם גם אם הם משמיצים. לאלה מחו"ל אני מציע לבוא לישראל וללמוד מקרוב על הבעיות. לאלה מישראל המוצאים אנלוגיות ואשמות קולקטיביות, אני מציע לצאת מעט מה- "קוקון" של העיתון, החברה, הלטיפונדיה שבה הם נמצאים ולרדת אל העם, לאלה הקרויים בפיהם נאנדרטלים, מנשקי קמעות וכו'.

אני אמשיך במאבק היחיד שלי נגד כל המנהיגים והמובילים הפונדמנטליסטים מימין ומשמאל, חרדים, משיחיים וערבים. איני מתרשם מתעמולה ברוח גבלס כמו גם מקריקטורות נוסח דר שטירמר, למרות שאני כותב על כך מאמרים ופוסטים לרוב, ללא מורא וללא משוא פנים.

ואני מודע ל"סכנה" האורבת שאם יתחילו לשים לב לדבריי וכתביי יתנפלו עליי כפי שהם עושים על עמית סגל ועל כל המעטים בתקשורת שמעזים לצאת משורת המקהלה ולהציג אג'נדה שונה. אם יש כבר כתב שהוא עצמאי ולא בעל אג'נדה כעמית סגל (הוא מרבה להתבטא גם נגד הממשלה), עושים לו רצח אופי, דיסקרדיטציה, כפי שחברות הטבק עשו רצח אופי לג'פרי וויגנד שהעז לגלות את שיטות ההתמכרות לטבק.

לא מזמן הקמתי פורום חשיבה עם חבר מהשמאל של 32 איש מבכירי עולם הרוח, התיאטרון, העסקים והאקדמיה, המחזיקים בדיעות מגוונות בסוגיות השעה. הכל הלך טוב ויפה כל עוד דנו בסוגיות הקורונה, בעיות החרדים ועוולות נתניהו (הוא הפך מזמן לתרנגול הכפרות של כולם, אך אני כנראה טועה כי בכל זאת מחצית העם דבק בו). אבל ברגע שהתחילו להתבטא בסוגיות הסכסוך, יונים וניצים, "חזון"/"אסון" אוסלו, פרצה מלחמת עולם, עם השוואות לנאצים וכל "ההשמצות המקובלות".

דאגתי שבכל זאת לא יעברו להשמצות אישיות, אבל לצערי מחזאי ידוע עבר להתקפה אישית בוטה עם ביטויים כ- "יוהרה, בורות ועצלות מחשבה" והפורום התפזר. לא נגררתי לסגנונו הבוטה וציטטתי את מורי ורבי סוקרטס. סוקרטס, החכם באדם המהווה מודל להתנהגותי, אמר: "מוחות חזקים דנים ברעיונות, מוחות ממוצעים דנים באירועים, מוחות חלשים דנים באנשים." והוא גם אמר "כאשר הדיון אבוד - ההשמצה הופכת לכלי של המפסיד".

כך ניסיתי בכל כתביי ודבריי, לנהוג על פי המודל של סוקרטס. אני יודע שזה לא קל, כי הרבה יותר קשה לדון לגופו של עניין מאשר לגופו של אדם. הרבה יותר נוח להשמיץ אדם, ראש ממשלה או מדינה, כאשר אתה מרגיש שאתה לא מצליח להכריע אותם במאבק הוגן, בצורה דמוקרטית, בדרכים כשרות. דברים אלה נכונים במיוחד כיום לשיח הציבורי מימין ומשמאל, חרדים וחילונים, יהודים וערבים. איני מתכוון לדון על גופם של אנשים, מה עוד שבשיח הציבורי רבים מהדוברים מדברים בקול אחד - קול הרב, קול הגורו השמאלני, מקהלת המעודדים של ביבי, קול המנהיג הערבי המתבדל, קול העיתון, כאשר אף אחד אינו מעז לצאת בדיעה משלו, אפילו לשיר קול שני.

אני בוודאי לא איש ימין, גדלתי על דיעות אחדות העבודה – שמאל רדיקלי וניציות מתונה. איני נמנה על אוהדי נתניהו וחושב שהוא צריך ללכת. אך מה לעשות, יש לי דיעות חוצות קווים, תופעה נדירה במקומותינו, כאשר הכל הקצין ואתה או ימין/נץ קיצון, ניאו ליברל ובעד א"י השלמה, כמו נתניהו ובנט, או שמאל/יונה, בעד החזרת כמעט כל הגדה ועקירת מאות אלפי מתנחלים/חלוצים מאדמתם, כאשר בהשקפות הכלכליות שלהם הם אפילו לא סוציאליסטים, בוודאי לא הרשימה המשותפת הלאומנית והעבודה הבורגנית, ועוד פחות מפלגות המרכז שהן תואמי ליכוד בהשקפותיהן הכלכליות חברתיות, כפי שאנו רואים בממשלת השיתוק הנוכחית ובכל ממשלות הימין בחצי היובל האחרון, ולצורך זה אולמרט ושרון היו ימין כלכלי וחברתי לא פחות מנתניהו.

אני לא דוגמאטי, לא פאנאטי, לא פונדמנטליסט, לא מתנשא, לא עברתי שטיפת מוח, ובוודאי שאיני דבק בסטיגמות, דיעות קדומות, גזענות ואנטישמיות. אני אפילו לא "בור ועצל מחשבתית", ועל כך יעידו ספריי ומעשיי. אפילו לא טיפסתי על עצים כאשר כמה מהאליטות בנו את הארץ, נולדתי בארץ מדברית שלא היו בה עצים, מקסימום טיפסתי על הפירמידות. ואני לא בטוח על מה טיפסו בגרמניה כשהמצרים בנו אותן.

אני דן לגופו של עניין, עצמאי בשטח, משתייך למיעוט שעדיין נותר בישראל עם ראש פתוח, בלי דיעות מוכתבות, בלי השתייכות לקסטה, הדוגלים מבלי לחזור בתשובה בפסוקים בני האלמוות בתהלים ל"ד: "יג) מִי הָאִישׁ הֶחָפֵץ חַיִּים אֹהֵב יָמִים לִרְאוֹת טוֹב. יד) נְצֹר לְשׁוֹנְךָ מֵרָע וּשְׂפָתֶיךָ מִדַּבֵּר מִרְמָה." כן, למרות רוח התקופה, אני עדיין מקווה לראות טוב כי אני חפץ חיים.